SKRIFTLIG FORESPØRGSEL P-2069/99

af Roberta Angelilli (UEN) til Kommissionen

(5. november 1999)

Om: Mælkecentralen i Rom endnu en gang

Forespørgeren har gentagne gange stillet forespørgsler vedrørende mælkecentralen i Rom for at blive underrettet om forløbet af den igangværende procedure. Det drejer sig navnlig om forespørgslerne P-1747/96(1), P-1071/97(2), E-3408/97(3), E-0547/98(4), E-1511/98(5), E-2846/98(6) og E-0567/99(7).

For nylig har den italienske presse (Il Messaggero af 11. og 12. oktober 1999) bekendtgjort, at Kommissionen vil tage initiativ til at indhente yderligere oplysninger, bl.a. vedrørende den seneste udvikling i sagen.

Kan Kommissionen på denne baggrund oplyse:

- hvorfor der fra 1996 og indtil i dag ikke er skaffet tilstrækkelig klarhed om mælkecentralen, og hvorfor den stadig ikke selv har truffet passende foranstaltninger?

- hvorfor forespørgeren hidtil til trods for sine gentagne forespørgsler hele tiden har fået alt for overfladiske og kortfattede svar set i forhold til de oplysninger, den italienske presse ligger inde med?

- om ikke den finder det hensigtsmæssigt at fremskynde undersøgelsen af sagen, bl.a. for at begrænse de markedsforstyrrelser, som mælkecentralen eventuelt vil forårsage, hvis formodningerne om, at den har gjort sig skyld i krænkelser, viser sig at være rigtige?

- om den vil komme med en bred og udtømmende redegørelse for den igangværende procedure og forelægge sit generelle syn på sagen?

(1) EFT C 345 af 15.11.1996, s. 102.

(2) EFT C 373 af 9.12.1997, s. 60.

(3) EFT C 158 af 25.5.1998, s. 103.

(4) EFT C 310 af 9.10.1998, s. 84.

(5) EFT C 13 af 18.1.1999, s. 39.

(6) EFT C 289 af 11.10.1999, s. 9.

(7) EFT C 348 af 3.12.1999, s. 102.

Svar afgivet på Kommissionens vegne af Franz Fischler

(26. november 1999)

Den 30. marts 1998 besluttede Kommissionen at indlede undersøgelsesproceduren i EF-traktatens artikel 88 (tidl. artikel 93), stk. 2, med hensyn til den støtte, den italienske stat (via Rom kommune) har ydet til driften og privatiseringen af Centrale del Latte di Roma.

I forbindelse med denne procedure er Kommissionen af den opfattelse, at udligningen af virksomhedens driftstab ikke er forenelig med fællesmarkedet. Desuden mener den, at en ordning med godtgørelse af en offentlig tjenestes omkostninger ikke er mulig på et marked som markedet for mejeriprodukter, der er reguleret ved en fælles markedsordning. Kommission har endvidere gjort gældende, at denne finansiering af en offentlig tjeneste kan betragtes som en støtte til mælkeproducenterne i Lazio-regionen. Hvad privatiseringen angår, kan Kommissionen ikke udelukke, at der er ydet statsstøtte til køberen.

I tilslutning til omhandlede beslutning har de italienske myndigheder fremsendt deres bemærkninger ved skrivelser af 6. og 26. juli 1998. Efter en grundig gennemgang af disse svar sendte Kommissionen den 21. september 1999 Italien en skrivelse med anmodning om supplerende oplysninger for at kunne vurdere bestemte støtteformers overensstemmelse med Fællesskabets rammebestemmelser for statsstøtte til redning og omstrukturering af kriseramte virksomheder(1).

Hvad angår varigheden af Kommissionens undersøgelse, er det i artikel 7, stk. 6, i forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93(2) fastsat, at Kommissionen skal bestræbe sig på så vidt muligt at vedtage en beslutning inden for en periode på 18 måneder fra indledningen af proceduren. I betragtning af denne bestemmelse, sagens komplicerede karakter og nødvendigheden af at indhente supplerende oplysninger fra Italien, mener Kommissionen ikke, at den til undersøgelsen af sagen medgåede tid kan siges at være uforholdsmæssig lang.

Kommissionen skal beklage, at den ikke kan imødekomme ønsket om en foreløbig vurdering af foranstaltningernes forenelighed med fællesmarkedet. Dette ville imidlertid være at foregribe Kommissionens endelige stillingtagen i sagen.

(1) EFT C 283 af 19.9.1997.

(2) EFT L 83 af 27.3.1999.